CELEX: 62009CN0277
Language: et
Date: 2009-07-21 00:00:00
Title: Kohtuasi C-277/09: Eelotsusetaotlus, mille esitas The Court of Session (Šotimaa), Edinburgh (Ühendkuningriik) 21. juulil 2009 — The Commissioners for Her Majesty’s Revenue and Customs versus RBS Deutschland Holdings GmbH

7.11.2009   
            
            
               ET
            
            
               Euroopa Liidu Teataja
            
            
               C 267/30
            
         Eelotsusetaotlus, mille esitas The Court of Session (Šotimaa), Edinburgh (Ühendkuningriik) 21. juulil 2009 — The Commissioners for Her Majesty’s Revenue and Customs versus RBS Deutschland Holdings GmbH
   (Kohtuasi C-277/09)
   2009/C 267/53
   Kohtumenetluse keel: inglise
   
      Eelotsusetaotluse esitanud kohus
   
   The Court of Session (Šotimaa), Edinburgh
   
      Põhikohtuasja pooled
   
   
      Kaebuse esitaja: The Commissioners for Her Majesty’s Revenue and Customs
   
      Vastustaja: RBS Deutschland Holdings GmbH
   
      Eelotsuse küsimused
   
   Sellises olukorras nagu praeguses kohtuasjas, kus
   
               a)
            
            
               Ühendkuningriigi panga Saksa tütarettevõtja ostis Ühendkuningriigis autod eesmärgiga liisida need Ühendkuningriigis iseseisvale äriühingule ja tasus ostmisel käibemaksu;
            
         
               b)
            
            
               vastavalt kohaldatavatele Ühendkuningriigi õigusnormidele loeti autode liisimises seisnenud tehing teenuse osutamiseks Saksamaal, mis vastavalt ei kuulunud Ühendkuningriigis käibemaksuga maksustamisele. Saksa õiguse kohaselt loeti need tehingud Ühendkuningriigis tehtud kaubatarneks, mis vastavalt ei kuulunud Saksamaal käibemaksuga maksustamisele. Eeltoodu tagajärg oli see, et kummaski liikmesriigis ei nõutud neilt tehingutelt käibemaksu;
            
         
               c)
            
            
               Ühendkuningriigi pank valis oma Saksa tütarettevõtja liisinguandjaks ja määras liisinguperioodi pikkuse eesmärgiga saavutada maksueelis, mis seisnes selles, et liisingumaksetelt ei pidanud tasuma käibemaksu.
               
                           1.
                        
                        
                           Kas kuuenda direktiivi (1) artikli 17 lõike 3 punkti a (nüüd käibemaksudirektiivi artikli 169 punkt a) tuleb tõlgendada nii, et see annab Ühendkuningriigi maksuhaldurile õiguse mitte lubada Saksa tütarettevõtjal maha arvata käibemaksu, mida ta maksis Ühendkuningriigis seoses kõnealuste autode ostmisega?
                        
                     
                           2.
                        
                        
                           Kas esimesele küsimusele antava vastuse kaalumisel peab siseriiklik kohus laiendama oma analüüsi eesmärgiga võtta arvesse kuritarvitusi keelava põhimõtte võimalikku kohaldatavust?
                        
                     
                           3.
                        
                        
                           Kui vastus teisele küsimusele on jaatav, kas siis oleks autode ostmisega kaasnenud sisendkäibemaksu mahaarvamine vastuolus kuuenda direktiivi asjakohaste sätete eesmärgiga ja kas seega oleks täidetud kuritarvituse esimene tingimus, nagu seda on kirjeldanud Euroopa Kohus oma 21. veebruari 2006. aasta otsuses kohtuasjas C-255/02: Halifax jt (EKL 2006, lk I-1609, otsuse punkt 74), arvestades seejuures muude põhimõtete hulgas neutraalse maksustamise põhimõtet?
                        
                     
                           4.
                        
                        
                           Kui vastus teisele küsimusele on jaatav, kas siis peaks kohus asuma seisukohale, et tehingute põhiline eesmärk on saada maksueelis, nii et täidetud on kuritarvituse teine tingimus, nagu seda on kirjeldatud eelnimetatud Euroopa Kohtu otsuse punktis 75, kui iseseisvalt ja võrdselt tegutsevate poolte vahelises tehingus on nii Saksa tütarettevõtja valitud Ühendkuningriigi kliendile autosid liisima kui ka liisingulepingute tingimused koostatud seda arvestades, et saada maksueelis, mis seisneb selles, et liisingumaksetelt ei pea tasuma käibemaksu?
                        
                     
         
      (1)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta — ühine käibemaksusüsteem: ühtne maksubaas (EÜT L 145, lk 1; ELT eriväljaanne 09/01, lk 23).